Prins Edward, die Hertog van Kent en Strathearn (Edward Augustus; 2 November 1767 – 23 Januarie 1820) was ’n lid van die Britse koninklike familie, die vierde seun van koning George III en die vader van koningin Victoria. Hy het op 23 April 1799 die Hertog van Kent en Strathearn en die Graaf van Dublin geword – in dieselfde jaar dat hy hoofbevelvoerder in Noord-Amerika geword het. Prins Edward is in Buckingham-paleis gebore. Sy vader was die heersende Britse koning, George III, die oudste seun van Frederick, die Prins van Wallis en Augusta van Sakse-Gotha. Edward se ma was koningin Charlotte (gebore hertogin Charlotte van Mecklenburg-Strelitz), die dogter van hertog Charles Louis Frederick van Mecklenburg-Strelitz, prins van Mirow. As seun van ’n Britse monarg was sy aanspreekvorm van geboorte af "Sy Koninklike Hoogheid prins Edward". Hy was die vierde aanspraakmaker op die Britse troon ná sy drie ouer broers. Die Hertog van Kent het verskeie minnaresse gehad, van wie die bekendste Adelaide Dubus was by wie hy twee buite-egtelike dogters, Adelaide Victoria Augusta Dubus en Julie de St Laurent, gehad het.